IZVEDBENA UREDBA KOMISIJE (EU) 2016/7

z dne 5. januarja 2016

o določitvi standardnega obrazca za enotni evropski dokument v zvezi z oddajo javnega naročila

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/24/EU Evropskega parlamenta in Sveta z dne 26. februarja 2014 o javnem naročanju in razveljavitvi Direktive 2004/18/ES (1), zlasti člena 59(2) Direktive, in Direktive 2014/25/EU Evropskega parlamenta in Sveta z dne 26. februarja 2014 o javnem naročanju naročnikov, ki opravljajo dejavnosti v vodnem, energetskem in prometnem sektorju ter sektorju poštnih storitev ter o razveljavitvi Direktive 2004/17/ES (2), zlasti člena 80(3) Direktive,

ob upoštevanju naslednjega:

Eden glavnih ciljev Direktive 2014/24/EU in Direktive 2014/25/EU je zmanjšanje upravnih bremen za javne naročnike, naročnike in gospodarske subjekte, zlasti za mala in srednja podjetja. Ključen del teh prizadevanj je enotni evropski dokument v zvezi z oddajo javnega naročila. Standardni obrazec za enotni evropski dokument v zvezi z oddajo javnega naročila bi bilo zato treba oblikovati tako, da ne bi bilo treba predložiti velikega števila potrdil ali drugih dokumentov v zvezi z razlogi za izključitev in pogoji za sodelovanje. Iz istega razloga bi moral standardni obrazec zagotoviti tudi ustrezne informacije o subjektih, katerih zmogljivosti gospodarski subjekt uporablja, tako da bi se preverjanje informacij v zvezi s temi subjekti lahko izvedlo istočasno in pod enakimi pogoji kot preverjanje v zvezi z glavnim gospodarskim subjektom.

Enotni evropski dokument v zvezi z oddajo javnega naročila bi moral biti na razpolago tudi naročnikom, za katere veljajo določbe Direktive 2014/25/EU in ki morajo ob uporabi razlogov za izključitev in pogojev za sodelovanje iz Direktive 2014/24/EU ravnati enako in pod enakimi pogoji kot javni naročniki.

Da bi se izognili upravnim bremenom za javne naročnike in naročnike ter morebitnim nasprotujočim si navedbam v različnih dokumentih v zvezi z oddajo javnega naročila, bi morali javni naročniki in naročniki informacije, ki jih morajo gospodarski subjekti podati v enotnem evropskem dokumentu v zvezi z oddajo javnega naročila, jasno navesti vnaprej v javnem razpisu ali s sklici v njem na druge dele dokumentov v zvezi z oddajo javnega naročila, ki jih morajo gospodarski subjekti v vsakem primeru pazljivo preučiti z vidika sodelovanja in morebitne oddaje ponudb.

Enotni evropski dokument v zvezi z oddajo javnega naročila bi moral še poenostaviti javno naročanje za gospodarske subjekte, javne naročnike in naročnike, saj bi bile različne nacionalne lastne izjave nadomeščene z enim standardnim obrazcem, pripravljenim na evropski ravni. To bi moralo prispevati tudi k zmanjšanju težav, povezanih z natančno pripravo uradnih izjav in izjav o soglasju, ter jezikovnih težav, saj bodo standardni obrazci na voljo v uradnih jezikih. Enotni evropski dokument v zvezi z oddajo javnega naročila bi moral tako spodbujati vse večjo čezmejno udeležbo v postopkih javnega naročanja.

Kakršno koli obdelavo in izmenjavo podatkov v zvezi z enotnim evropskim dokumentom v zvezi z oddajo javnega naročila bi bilo treba izvajati v skladu z nacionalnimi pravili, s katerimi je bila prenesena Direktiva 95/46/ES Evropskega parlamenta in Sveta (3) , ter zlasti z nacionalnimi pravili, ki se uporabljajo za obdelavo podatkov v zvezi s prekrški, kazenskimi obsodbami ali varnostnimi ukrepi na podlagi člena 8(5) navedene direktive.

Opozoriti je treba, da Komisija pregleda uporabo enotnega evropskega dokumenta v zvezi z oddajo javnega naročila v praksi ob upoštevanju tehničnega razvoja baz podatkov v državah članicah ter o tem poroča Evropskemu parlamentu in Svetu do 18. aprila 2017. Pri tem Komisija lahko preuči tudi morebitne predloge za izboljšanje njegove funkcionalnosti z vidika večjih možnosti za čezmejno udeležbo pri javnih naročilih, zlasti za mala in srednja podjetja, ali za morebitne poenostavitve v okviru Direktive 2014/24/EU; preuči lahko tudi morebitna vprašanja v zvezi s praksami sistematičnega zahtevanja potrdil ali drugih oblik listinskih dokazov od vseh udeležencev v določenem postopku oddaje javnega naročila ali praksami diskriminatornega določanja gospodarskih subjektov, od katerih se taka dokumentacija zahteva.

SPREJELA NASLEDNJO UREDBO:

Člen 1

Od trenutka, ko začnejo veljati nacionalni ukrepi za izvajanje Direktive 2014/24/EU, najkasneje pa od 18. aprila 2016, se za namene priprave enotnega evropskega dokumenta v zvezi z oddajo javnega naročila iz člena 59 Direktive 2014/24/EU uporablja standardni obrazec iz Priloge 2 k tej uredbi. Navodila za njegovo uporabo so podana v Prilogi 1 k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

(1) UL L 94, 28.3.2014, str. 65.

(2) UL L 94, 28.3.2014, str. 243.

(3) Direktiva 95/46/ES Evropskega parlamenta in Sveta z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (UL L 281, 23.11.1995, str. 31).

PRILOGA 1

Navodila

Enotni evropski dokument v zvezi z oddajo javnega naročila je lastna izjava gospodarskih subjektov, ki velja kot predhodni dokaz in nadomešča potrdila, ki jih izdajo javni organi ali tretje osebe. V skladu s členom 59 Direktive 2014/24/EU je to uradna izjava gospodarskega subjekta, da se ne nahaja v nobenem izmed položajev, v katerih so ali bi lahko bili gospodarski subjekti izključeni, da izpolnjuje ustrezne pogoje za sodelovanje in, če je primerno, izpolnjuje objektivna pravila in merila, določena z namenom omejitve števila sicer ustreznih kandidatov, ki bodo povabljeni k sodelovanju. Cilj tega dokumenta je zmanjšati upravno breme, ki nastaja z zahtevo po pripravi precejšnjega števila potrdil ali drugih dokumentov, povezanih z razlogi za izključitev in pogoji za sodelovanje.

Da bi se gospodarskim subjektom olajšalo izpolnjevanje enotnega evropskega dokumenta v zvezi z oddajo javnega naročila, lahko države članice izdajo smernice za uporabo enotnega evropskega dokumenta v zvezi z oddajo javnega naročila, v katerih npr. pojasnijo, katere določbe nacionalnega prava so pomembne v zvezi z oddelkom A dela III (1), da se v dani državi članici morda ne oblikujejo uradni seznami potrjenih gospodarskih subjektov ali izdajajo enakovredna potrdila, ali podrobno opišejo, kakšne sklice in informacije je treba navesti, da bodo lahko javni naročniki ali naročniki posamezno potrdilo pridobili v elektronski obliki.

Ob pripravi dokumentacije v zvezi z oddajo javnega naročila za določen postopek oddaje javnega naročila morajo javni naročniki in naročniki v javnem razpisu, v dokumentaciji v zvezi z oddajo javnega naročila, navedeni v javnem razpisu, ali v povabilih k potrditvi interesa navesti, katere informacije bodo zahtevali od gospodarskih subjektov, vključno z izrecno izjavo o tem, ali je treba informacije iz delov II in III (2) navesti za podizvajalce, katerih zmogljivosti gospodarski subjekt ne uporablja (3), ali ne. Države članice lahko gospodarskim subjektom olajšajo nalogo tudi tako, da te informacije navedejo neposredno v elektronski različici enotnega evropskega dokumenta v zvezi z oddajo javnega naročila, npr. z uporabo spletne storitve enotnega evropskega dokumenta v zvezi z oddajo javnega naročila (https://webgate.acceptance.ec.europa.eu/growth/tools-databases/ecertis2/resources/espd/index.html (4)), ki jo bo Komisija brezplačno dala na razpolago javnim naročnikom, naročnikom, gospodarskim subjektom, izvajalcem elektronskih storitev in drugim zainteresiranim strankam.

Ponudbam v odprtih postopkih in prijavah za sodelovanje v omejenih postopkih, konkurenčnih postopkih s pogajanji, konkurenčnih dialogih ali partnerstvih za inovacije je treba priložiti enotni evropski dokument v zvezi z oddajo javnega naročila, ki ga morajo gospodarski subjekti izpolniti ter tako predložiti zahtevane informacije (5). Razen v zvezi z nekaterimi naročili, ki temeljijo na okvirnih sporazumih, mora ponudnik, ki mu je oddaja naročila namenjena, predložiti posodobljena potrdila in dokazila.

Vprašanje, ali naj se enotni evropski dokument v zvezi z oddajo javnega naročila uporablja tudi v postopkih oddaje javnega naročila, za katere se podrobna postopkovna pravila iz Direktive 2014/24/EU in Direktive 2014/25/EU ne uporabljajo ali ne uporabljajo v celoti, npr. za javno naročilo, ki ne dosega ustreznih pragov, ali javna naročila, za katera veljajo posebna pravila, ki se uporabljajo za socialne in druge posebne storitve („enostavnejša ureditev“) (6), lahko uredijo države članice same ali pa odločitev o tem prepustijo javnim naročnikom in naročnikom. Tudi vprašanje, ali naj se enotni evropski dokument v zvezi z oddajo javnega naročila uporablja tudi v zvezi z oddajo koncesijskih pogodb, ne glede na to, ali zanje veljajo določbe Direktive 2014/23/EU (7), lahko države članice uredijo same ali pa odločitev o tem prepustijo javnim naročnikom in naročnikom.

Javni naročnik oziroma naročnik lahko vsakega ponudnika kadar koli med postopkom pozove, naj predloži vsa potrdila in dokazila ali del zahtevanih potrdil in dokazil, če je to potrebno za zagotovitev pravilne izvedbe postopka.

Gospodarski subjekti so lahko izključeni iz postopka javnega naročanja ali kazensko odgovarjajo na podlagi nacionalne zakonodaje, kadar predložijo resne zavajajoče razlage pri oddaji enotnega evropskega dokumenta v zvezi z oddajo javnega naročila ali na splošno pri predložitvi informacij, ki so potrebne za preverjanje, da ni razlogov za izključitev in da so izpolnjeni pogoji za sodelovanje, ali kadar se takšne informacije ne razkrijejo ali gospodarski subjekti ne morejo predložiti dokazil.

Gospodarski subjekti lahko ponovno uporabijo informacije iz enotnega evropskega dokumenta v zvezi z oddajo javnega naročila, ki je bil že uporabljen v prejšnjem postopku oddaje javnega naročila, če so te informacije še vedno točne in pomembne. Najlažji način za to je vstavljanje informacij v novi enotni evropski dokument v zvezi z oddajo javnega naročila z uporabo ustreznih funkcij v zgoraj navedeni elektronski storitvi enotnega evropskega dokumenta v zvezi z oddajo javnega naročila. Seveda pa bo mogoče informacije ponovno uporabiti tudi s pomočjo drugih načinov kopiranja, npr. informacij, shranjenih v računalniški opremi gospodarskega subjekta (osebni računalniki, tablični računalniki, strežniki …).

V skladu z drugim pododstavkom člena 59(2) Direktive 2014/24/EU se enotni evropski dokument v zvezi z oddajo javnega naročila zagotovi izključno v elektronski obliki; vendar se lahko uporaba te določbe odloži do najkasneje 18. aprila 2018 (8). To pomeni, da se bodo lahko do najkasneje 18. aprila 2018 vzporedno uporabljale različice v docela elektronski obliki in na papirju. Navedena storitev enotnega evropskega dokumenta v zvezi z oddajo javnega naročila bo omogočila gospodarskim subjektom, da bodo svoj enotni evropski dokument v zvezi z oddajo javnega naročila izpolnili elektronsko v vseh primerih in bodo tako lahko v celoti izkoristili ponujene možnosti (tudi za ponovno uporabo informacij). Pri uporabi v postopkih oddaje javnega naročila, v katerih je bila uporaba elektronskih načinov sporočanja odložena (prav tako možna do najkasneje 18. aprila 2018) storitev enotnega evropskega dokumenta v zvezi z oddajo javnega naročila omogoča gospodarskim subjektom, da enotni evropski dokument v zvezi z oddajo javnega naročila izpolnijo elektronsko, ga natisnejo in nato posredujejo javnemu naročniku ali naročniku po drugi poti brez uporabe elektronskih sredstev sporočanja (9).

Kot je bilo že omenjeno, enotni evropski dokument v zvezi z oddajo javnega naročila vključuje uradno izjavo gospodarskega subjekta, da zadevni razlogi za izključitev ne veljajo, da so zadevni pogoji za sodelovanje izpolnjeni in da bo zagotovil ustrezne informacije, ki jih zahteva javni naročnik oziroma naročnik.

Če so javna naročila razdeljena na sklope in so pogoji za sodelovanje (10) v različnih sklopih različni, je treba izpolniti enotni evropski dokument v zvezi z oddajo javnega naročila za vsak sklop posebej (ali za skupino sklopov, za katere veljajo enaki pogoji za sodelovanje).

Poleg tega je v enotnem evropskem dokumentu v zvezi z oddajo javnega naročila naveden javni organ ali tretja oseba, odgovorna za izdajo dokazil (11), vsebuje pa tudi uradno izjavo o tem, da bo gospodarski subjekt na zahtevo in brez odlašanja lahko predložil ta dokazila.

Javni naročniki ali naročniki lahko po lastni odločitvi ali na zahtevo držav članic (12) zahtevane informacije o pogojih za sodelovanje omejijo na eno samo vprašanje, na katero se odgovori z „da“/„ne“, in sicer, ali gospodarski subjekti izpolnjujejo vse pogoje za sodelovanje. Čeprav je mogoče naknadno zahtevati nadaljnje informacije in/ali dokumentacijo, je treba paziti na to, da gospodarskim subjektom ne bi nalagali pretiranih upravnih bremen s sistematičnim zahtevanjem potrdil ali drugih oblik dokazil za vse udeležence v ustreznem postopku za oddajo javnega naročila, in se izogibati praksam diskriminatornega določanja gospodarskih subjektov, od katerih se take informacije zahtevajo.

Obveznost javnih naročnikov in naročnikov, da zadevno dokumentacijo pridobijo neposredno iz brezplačno dostopne nacionalne zbirke podatkov v kateri koli državi članici, velja tudi, če so bile informacije o izpolnjevanju pogojev za sodelovanje, ki so bile zahtevane prvotno, omejene na odgovor z „da“/„ne“. Če se zahteva taka elektronska dokumentacija, bodo gospodarski subjekti javnemu naročniku ali naročniku posredovali informacije, potrebne za pridobitev zadevne dokumentacije, ko se bodo preverjali pogoji za sodelovanje, in ne neposredno v enotnem evropskem dokumentu v zvezi z oddajo javnega naročila.

Kadar je javnemu naročniku ali naročniku v elektronski obliki na voljo izpis iz ustreznega registra, kot je kazenska evidenca, lahko gospodarski subjekt navede, kje je mogoče te informacije najti (tj. ime zbirke, internetni naslov, identifikacija spisa ali zapisa itd.), da jih lahko javni naročnik oziroma naročnik pridobi. Z navedbo teh informacij se gospodarski subjekt strinja, da lahko javni naročnik oziroma naročnik pridobi ustrezno dokumentacijo, za katero veljajo nacionalna pravila, prek katerih je bila prenesena Direktiva 95/46/ES (13) o obdelavi osebnih podatkov, zlasti o posebnih vrstah podatkov, kot so prekrški, kazenske obsodbe ali varnostni ukrepi.

V skladu s členom 64 Direktive 2014/24/EU Evropskega parlamenta in Sveta gospodarski subjekti, ki so vpisani na uradne sezname potrjenih gospodarskih subjektov ali imajo ustrezno potrdilo organov, ustanovljenih po javnem ali zasebnem pravu, lahko, kar zadeva informacije, ki se zahtevajo v delih III do V, javnemu naročniku ali naročniku predložijo potrdilo o vpisu na seznam, ki ga izda pristojni organ, ali potrdilo, ki ga izda pristojni certifikacijski organ.

Gospodarski subjekt, ki v postopku oddaje javnega naročila nastopa samostojno in ne uporablja zmogljivosti drugih subjektov, da bi izpolnil pogoje za sodelovanje, mora izpolniti en enotni evropski dokument v zvezi z oddajo javnega naročila.

Gospodarski subjekt, ki v postopku oddaje javnega naročila nastopa samostojno, vendar uporablja zmogljivosti enega ali več drugih subjektov, mora zagotoviti, da javni naročnik oziroma naročnik prejme njegov enotni evropski dokument v zvezi z oddajo javnega naročila, poleg tega pa še ločen enotni evropski dokument v zvezi z oddajo javnega naročila, ki navaja ustrezne informacije (14) za vsakega od subjektov, katerih zmogljivosti uporablja.

Kadar pa skupine gospodarskih subjektov, vključno z začasnimi združenji, v postopku oddaje javnega naročila nastopajo skupaj, je treba za vsakega od sodelujočih gospodarskih subjektov predložiti ločen enotni evropski dokument v zvezi z oddajo javnega naročila, v katerem se navedejo informacije, ki se zahtevajo v delih II do V.

Kadar je več kot ena oseba član upravnega, upravljalskega ali nadzornega organa gospodarskega subjekta ali ima več oseb pooblastila za njegovo zastopanje ali odločanje ali nadzor v njem, lahko nacionalna zakonodaja, vključno s pravili o varstvu podatkov, določa, da mora isti enotni evropski dokument v zvezi z oddajo javnega naročila podpisati vsak(-a) izmed njih.

Glede podpisov v enotnem evropskem dokumentu v zvezi z oddajo javnega naročila opozarjamo, da podpis v enotnem evropskem dokumentu v zvezi z oddajo javnega naročila morda ni potreben, če se enotni evropski dokument v zvezi z oddajo javnega naročila posreduje kot del sklopa dokumentov, pri katerem se pristnost in celovitost zagotavljata z zahtevanim podpisom (podpisi) sredstev prenosa (15).

Pri postopkih oddaje javnega naročila, pri katerih je bil javni razpis objavljen v Uradnem listu Evropske unije , bodo informacije, zahtevane v delu I, pridobljene samodejno, če bo enotni evropski dokument v zvezi z oddajo javnega naročila ustvarjen in izpolnjen z zgoraj navedeno storitvijo elektronskega enotnega evropskega dokumenta v zvezi z oddajo javnega naročila .

Če javni razpis ni objavljen v Uradnem listu Evropske unije , mora javni naročnik oziroma naročnik vnesti informacije, s katerimi je mogoče postopek oddaje javnega naročila nedvoumno opredeliti . Vse druge informacije v vseh razdelkih enotnega evropskega dokumenta v zvezi z oddajo javnega naročila mora izpolniti gospodarski subjekt.

Enotni evropski dokument v zvezi z oddajo javnega naročila vključuje naslednje dele in oddelke:

— Del I. Informacije o postopku oddaje javnega naročila in javnem naročniku oziroma naročniku.

— Del II. Informacije glede gospodarskega subjekta.

— Del III. Razlogi za izključitev: — A: Razlogi, povezani s kazenskimi obsodbami (njihova uporaba je obvezna v skladu s členom 57(1) Direktive 2014/24/EU. Njihova uporaba je obvezna tudi za javne naročnike v skladu z drugim pododstavkom člena 80(1) Direktive 2014/25/EU, medtem ko se naročniki, ki niso javni naročniki, lahko odločijo za uporabo teh razlogov za izključitev). — B: Razlogi, povezani s plačilom davkov ali prispevkov za socialno varnost (njihova uporaba je obvezna v skladu s členom 57(2) Direktive 2014/24/EU, če je izdana odločba, ki je dokončna oziroma pravnomočna in zavezujoča. Njihova uporaba je pod istimi pogoji obvezna tudi za javne naročnike v skladu z drugim pododstavkom člena 80(1) Direktive 2014/25/EU, medtem ko se naročniki, ki niso javni naročniki, lahko odločijo za uporabo teh razlogov za izključitev. Opozarjamo vas, da je lahko v skladu z nacionalno zakonodajo nekaterih držav članic izključitev obvezna tudi, kadar odločba ni dokončna oziroma pravnomočna in zavezujoča). — C: Razlogi v zvezi z insolventnostjo, nasprotjem interesov ali kršitvijo poklicnih pravil (glej člen 57(4) Direktive 2014/24/EU) (primeri, v katerih so gospodarski subjekti lahko izključeni; države članice lahko določijo, da je uporaba teh razlogov za izključitev za njihove javne naročnike obvezna. V skladu s členom 80(1) Direktive 2014/25/EU se vsi naročniki, ne glede na to, ali so javni naročniki ali ne, lahko odločijo, da bodo uporabljali te razloge za izključitev, ali pa to od njih lahko zahtevajo države članice). — D: Drugi razlogi za izključitev, ki so lahko predvideni v nacionalni zakonodaji države članice javnega naročnika oziroma naročnika.

— Del IV. Pogoji za sodelovanje (16): — α: Skupna navedba za vse pogoje za sodelovanje — A: Ustreznost. — B: Ekonomski in finančni položaj. — C: Tehnična in strokovna sposobnost. — D: Sheme za zagotavljanje kakovosti in standardi za okoljsko ravnanje (17) (18).

— Del V. Zmanjšanje števila ustreznih kandidatov (19).

— Del VI. Sklepne izjave.

(1) Npr., da morajo gospodarski subjekti, ki so bili obsojeni na podlagi členov x, y in z nacionalnega kazenskega zakonika, to navesti ob izpolnjevanju informacij o obsodbah zaradi sodelovanja v hudodelski združbi ali pri pranju denarja …

(2) Informacije o razlogih za izključitev.

(3) Glej tretji pododstavek člena 71(5) Direktive 2014/24/EU in tretji pododstavek člena 88(5) Direktive 2014/25/EU.

(4) To je povezava do predhodne različice, ki je v pripravi. Ko bo na razpolago polna proizvodna različica, bo povezava nanjo vstavljena ali pa bo dana na razpolago kako drugače.

(5) Položaj je bolj zapleten glede postopkov s pogajanji brez predhodne objave iz člena 32 Direktive 2014/24/EU in člena 50 Direktive 2014/25/EU, saj se te določbe uporabljajo v zelo različnih razmerah.

Zahtevati enotni evropski dokument v zvezi z oddajo javnega naročila bi pomenilo nepotrebno upravno breme ali bi bilo kako drugače neustrezno 1) če je možen samo en udeleženec, ki je določen vnaprej (pri direktivah to velja v primeru člena 32, odstavek 2(b), odstavek 3(b), odstavek 3(d) in odstavek 5 Direktive 2014/24/EU oziroma člena 50, točke (c), (e), (f) in (i) Direktive 2014/25/EU) ter 2) zaradi nujnosti zadeve (člen 32(2)(c) Direktive 2014/24/EU oziroma člen 50, točki (d) in (h) Direktive 2014/25/EU) ali zaradi posebnih značilnosti transakcije za blago, ponujeno in kupljeno na blagovnih borzah (člen 32(3)(c) Direktive 2014/24/EU in člen 50(g) Direktive 2014/25/EU).

Enotni evropski dokument v zvezi z oddajo javnega naročila pa bi se v celoti uporabljal in bi ga bilo treba zahtevati v ostalih primerih, za katere je značilno, da lahko pri njih sodeluje več kot en udeleženec, da ne gre za nujno zadevo in da transakcija nima posebnih značilnosti; to velja glede člena 32, odstavek 2(a), odstavek 3(a) ter odstavek 4, Direktive 2014/24/EU ter člena 50, točke (a), (b) in (j), Direktive 2014/25/EU.

(6) Členi 74 do 77 Direktive 2014/24/EU in členi 91 do 94 Direktive 2014/25/EU.

(7) Direktiva 2014/23/EU Evropskega parlamenta in Sveta z dne 26. februarja 2014 o podeljevanju koncesijskih pogodb (UL L 94, 28.3.2014, str. 1).

(8) Glej člen 90(3) Direktive 2014/24/EU.

(9) Svoj enotni evropski dokument v zvezi z oddajo javnega naročila bodo lahko ustvarili tudi kot datoteko pdf, ki jo je mogoče posredovati po elektronski poti kot priponko. Da bi gospodarski subjekti lahko informacije pozneje ponovno uporabili, bi morali izpolnjeni enotni evropski dokument v zvezi z oddajo javnega naročila shraniti v primerni elektronski obliki (npr. v obliki .xml).

(10) To bi lahko veljalo za najnižji zahtevani promet, ki ga je treba v takih primerih določiti glede na največjo ocenjeno vrednost posameznih sklopov.

(11) Razen če so javni naročniki ali naročniki navedli, da bodo na prvi stopnji zadostovale splošne informacije o izpolnjevanju zahtev („da“/„ne“). Več pojasnil o tej možnosti je na voljo spodaj.

(12) Take zahteve so lahko splošne ali pa omejene samo na določene primere, npr. samo na odprte postopke ali tiste dvofazne postopke, pri katerih bodo k sodelovanju povabljeni vsi kandidati, ki izpolnjujejo minimalne zahteve.

(13) Direktiva 95/46/ES Evropskega parlamenta in Sveta z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov (UL L 281, 23.11.1995, str. 31).

(14) Glej oddelek C dela II.

(15) Na primer: v primeru, da se ponudba in spremljajoči enotni evropski dokument v zvezi z oddajo javnega naročila v odprtem postopku posredujeta z elektronsko pošto, ki je podpisana z elektronskim podpisom zahtevane vrste, dodaten podpis (dodatni podpisi) na enotnem evropskem dokumentu v zvezi z oddajo javnega naročila morda ni potreben (niso potrebni). Prav tako morda ni potreben e-podpis na enotnem evropskem dokumentu v zvezi z oddajo javnega naročila, če je enotni evropski dokument v zvezi z oddajo javnega naročila vključen v platformo e-javnih naročil, za uporabo katere je potrebna elektronska avtentikacija.

(16) V skladu s členom 80(2) Direktive 2014/25/EU se naročniki, ne glede na to, ali so javni naročniki, lahko odločijo, da bodo uporabljali pogoje za sodelovanje iz člena 58 Direktive 2014/24/EU (oddelki A, B in C dela IV).

(17) Uporaba enotnega evropskega dokumenta v zvezi z oddajo javnega naročila s strani naročnikov glede zahtev, povezanih s shemami za zagotavljanje kakovosti in standardi za okoljsko ravnanje (oddelek D dela IV), v Direktivi 2014/25/EU sicer ni izrecno določena, vendar bi jo bilo treba kljub temu dovoliti iz praktičnih razlogov, saj sta člen 62 Direktive 2014/24/EU in člen 81 Direktive 2014/25/EU v bistvu enaka.

(18) V skladu s členom 77(2) in členom 78(1) Direktive 2014/25/EU naročniki izberejo udeležence na podlagi objektivnih pravil in meril. Kot je opisano zgoraj, so ta merila lahko v nekaterih primerih merila iz Direktive 2014/24/EU ali pa zajemajo v bistvu enake določbe (glej opombo 16). Vendar pa so objektivna pravila in merila lahko posebna za posameznega naročnika ali posamezen postopek oddaje javnega naročila. Toda takih primerov ni mogoče zajeti v standardnem obrazcu.

(19) Uporaba enotnega evropskega dokumenta v zvezi z oddajo javnega naročila glede števila ustreznih kandidatov (del V) v Direktivi 2014/25/EU sicer ni izrecno določena, vendar bi jo bilo treba kljub temu dovoliti iz praktičnih razlogov, saj člen 65 Direktive 2014/24/EU in člen 78(2) Direktive 2014/25/EU določata, da se tako zmanjšanje števila izvede v skladu z objektivnimi in nediskriminatornimi merili ali pravili.